

**REPUBLIKA HRVATSKA**

**BJELOVARSKO-BILOGORSKA ŽUPANIJA**

**OPĆINA VELIKA PISANICA**

**OPĆINSKI NAČELNIK**

Na temelju članka 49. Statuta Općine Velika Pisanica (“Službeni glasnik Općine Velika Pisanica” broj 1/2021), Programa poticanja rješavanja stambenog pitanja na području općine Velika Pisanica za 2025. godinu („Službeni glasnik Općine Velika Pisanica” br. 11/2024) Općinski načelnik Općine Velika Pisanica dana 14. siječnja 2025. godine, raspisuje

## J A V N I P O Z I V

## za dostavu prijava za korištenje sredstava za rješavanje stambenog pitanja na području općine Velika Pisanica za 2025. godinu

**Članak 1.**

Ovim Javnim pozivom i mjerama propisanim Programom poticanja rješavanja stambenog pitanja na području općine Velika Pisanica za 2025. godinu („Službeni glasnik Općine Velika Pisanica br. 11/2024) utvrđuju se načini i mjerila za poticanje rješavanja stambenog pitanja na području općine Velika Pisanica s ciljem pomoći mladima te sprječavanja depopulacije i iseljavanja s područja općine Velika Pisanica odnosno doseljavanja novog stanovništva na područje Općine.

**Članak 2.**

Prihvatljivi korisnici ovog Programa su fizičke osobe – državljani Republike Hrvatske s prebivalištem na području općine Velika Pisanica te fizičke osobe koje imaju namjeru trajnog nastanjenja na području općine Velika Pisanica te koje s ciljem rješavanja svog stambenog pitanja kupuju stambeni objekt na području općine Velika Pisanica

Prihvatljivi korisnici su punoljetne fizičke osobe:

- koji u trenutku podnošenja zahtjeva nisu stariji od 45 godina   
- koji žive u bračnoj / izvanbračnoj zajednici, formalnom / neformalnom životnom partnerstvu   
- jednoroditeljske obitelji koju čine dijete odnosno djeca i jedan roditelj ili samohrani roditelj  
pod uvjetom da nemaju drugu useljivu kuću/stan u svom vlasništvu

- samci.

Prihvatljivi korisnici su naprijed navedene osobe koje svoje stambeno pitanje rješavaju stjecanjem vlasništva nad nekretninom po prvi put pod uvjetom da podnositelj zahtjeva kao i bračni/izvanbračni drug, formalni/neformalni životni partner nemaju u vlasništvu ili suvlasništvu obiteljsku kuću/stan ili kuću za odmor/apartman i sl. koja je pogodna za život.

Korisnici mjere ne smiju imati dugovanja prema proračunu Općine Velika Pisanica po bilo kojoj osnovi.

Subvencija se ne može koristiti ukoliko je kupac vlasništvo stambenog objekta stekao putem pravnog posla zaključenog sa bliskim srodnicima (roditelji, djeca, djed/baka, bračni/izvanbračni drug, roditelji bračnog/izvanbračnog druga, braća/sestre).

**Članak 3.**

Programom se određuje subvencija za rješavanje stambenog pitanja na području općine Velika Pisanica financijskom pomoći za kupnju stambenog objekta na ime subvencije 1/3 kupoprodajne cijene, a najviše 4.000,00 eura za stambeni objekt.

Ukoliko podnositelj zahtjeva i njegov bračni/izvanbračni drug odnosno samohrani roditelj (ukoliko je isti podnositelj zahtjeva) u roku 5 godina od dana potpisivanja Ugovora o dodjeli sredstava za rješavanje stambenog pitanja na području Općine Velika Pisanica dobije ili posvoji dijete ostvaruje pravo na dodatnih 1000,00 eura potpore koja će mu se isplatiti neovisno o naknadi za opremu novorođenog djeteta u obitelji koju isplaćuje Općina Velika Pisanica. Uvjet za dobivanje dodatne potpore je da je dijete prijavljeno na adresi za koju je podnesen zahtjev za subvenciju i da podnositelj zahtjev dostavi zahtjev za dodatnu potporu zajedno sa rodnim listom i uvjerenjem o prebivalištu djeteta.

Subvencija se odnosi isključivo na stambeni objekt koji je useljiv. Ugovorena kupoprodajna cijena utvrđuje se na temelju valjanog kupoprodajnog ugovora, potpisanog i ovjerenog kod javnog bilježnika, nakon 1.6.2024. godine. Ukoliko kupac kupuje više nekretnina (poljoprivredno zemljište i sl.) na kupoprodajnom ugovoru odnosno eventualnom dodatku ugovora posebno mora biti iskazana cijena stambenog objekta.

**Članak 4.**

Uz zahtjev za dodjelu poticaja za rješavanje stambenog pitanja (obrazac 1) po ovome Programu potrebno je priložiti:

* uvjerenje o prebivalištu podnositelja i bračnog druga (izvanbračnog druga/životnog partnera te izjavu o izvanbračnoj zajednici/životnom partnerstvu (obrazac 2- ako je primjenjivo)
* izvadak iz zemljišnih knjiga za stambeni objekt koji je predmet zahtjeva
* izjavu za suvlasnika (obrazac 3) – ako je primjenjivo
* dokaz o tome da se radi o prvoj i jedinoj nekretnini podnositelja zahtjeva i članova obitelji:
* izjavu da se radi o prvoj i jedinoj nekretnini podnositelja zahtjeva i članova obitelji te da podnositelj zahtjeva ni drugi član njegove obitelji nije prodao ili na drugi način otuđio nekretninu u vlasništvu ili suvlasništvu na području RH (obrazac 4)
* potvrdu nadležne Porezne uprave o prometu nekretnina za sebe i članove obitelji za koje se podnosi zahtjev,
* presliku ugovora o kupoprodaji stambenog objekta
* izjavu da će prije isplate potpore dostaviti bjanko zadužnicu (obrazac 5, ukoliko istu ne dostavi prilikom podnošenja zahtjeva)
* izjavu o promjeni prebivališta (obrazac 6, ukoliko prebivalište nije promijenjeno)
* izjavu da će se u roku 6 mjeseci od potpisivanja Ugovora preseliti u stambeni objekt za kojeg mu se dodjeljuje subvencija (obrazac 7, ukoliko već nije useljen)
* izjavu da vlasništvo nad stambenom objektom za koju traži subvenciju nije stekao putem pravnog posla zaključenog sa bliskim srodnicima (roditelji, djeca, djed/baka, bračni/izvanbračni drug, braća/sestre) (obrazac 8)
* izjavu za davanje suglasnosti o obradi osobnih podataka (obrazac 9)

Podnositelj zahtjeva odnosno korisnik ove mjere dostavlja instrument osiguranja u obliku bjanko zadužnice u korist Općine Velika Pisanica na iznos koji pokriva iznos odobrene potpore uvećane za eventualne troškove prisilne naplate.

Instrument osiguranja se aktiva u slučaju:

* da podnositelj zahtjeva odnosno korisnik mjere ne prijavi svoje prebivalište i prebivalište svojih članova u propisanom roku iz ovog Programa, ne useli u novi stambeni objekt za kojeg je dodijeljena subvencija u roku šest mjeseci od potpisivanja Ugovora, ne izvršava obveze iz ugovora te postupa protivno smislu ovog Programa.

Općina Velika Pisanica zadržava pravo provjere i uvida na terenu po ovlaštenoj osobi i prije odobravanja mjere, a i nakon potpisivanja Ugovora.

**NAČIN I ROKOVI PODNOŠENJA PRIJAVA I ISPLATA BESPOVRATNIH SREDSTAVA**

**Članak 5.**

Ugovori za dodjelu poticaja korisnicima mogu se zaključivati do iskorištenja sredstava za ovu namjenu u Proračunu Općine Velika Pisanica za svaku proračunsku godinu.

U 2025. godini u Proračunu je za navedenu namjenu osigurano 16.000,00 eura.

**Članak 6.**

Podnositelj zahtjeva može biti samo vlasnik/suvlasnik nekretnine za koju se traži sufinanciranje.

Zahtjevi se podnose na obrascima koji su sastavni dio Javnog poziva zajedno s propisanom dokumentacijom te se dostavljaju na adresu:

**Općina Velika Pisanica**

**Trg hrvatskih branitelja 3**

**Velika Pisanica**

**Rok za dostavu zahtjeva počinje nakon raspisivanja javnog poziva, a završava:**

1. 30. studenog 2025. godine ili

2. objavom obavijesti o zatvaranju Javnog poziva

Obrasci se mogu preuzeti sa službene stranice Općine Velika Pisanica www.velika-pisanica.hr kao i u prostorijama Jedinstvenog upravnog odjela Općine Velika Pisanica.

**Nepotpune, nejasne i prijave poslane izvan roka, neće se razmatrati.**

Sredstva se dodjeljuju po redoslijedu zaprimanja urednih i potpunih zahtjeva do iskorištenja sredstava predviđenim za tu namjenu u Proračunu Općine Velika Pisanica.

KLASA: 371-01/25-01/01

URBROJ: 2103-19-03-25-1

Velika Pisanica, 14. siječnja 2025.

OPĆINSKI NAČELNIK

Fredi Pali